b"\n_START_ARTICLE_\nEscut de Tun\xc3\xadsia\n_START_SECTION_\nEscut beilical\n_START_PARAGRAPH_\nEl primer escut de la Tun\xc3\xadsia independent s\xc3\xb3n les armories usades per la dinastia husaynita de Tun\xc3\xadsia, adoptades oficialment el 21 de juny de 1861, segons decret del bei, que representaven el nou Regne de Tun\xc3\xadsia, independent d'en\xc3\xa7\xc3\xa0 del 20 de mar\xc3\xa7 d'aquell any._NEWLINE_Tot i haver estat adoptades oficialment el 1861, ja s'utilitzaven abans d'aquesta data, com ho testimonia un llibre d'Henri Dunant publicat el 1858.\n_START_SECTION_\nEscut republic\xc3\xa0\n_START_PARAGRAPH_\nArran de l'abolici\xc3\xb3 de la monarquia el 25 de juliol de 1957, l'escut aleshores vigent va passar a representar la nova Rep\xc3\xbablica.\n_START_SECTION_\nEscut de 1963\n_START_PARAGRAPH_\nLa llei del 30 de maig de 1963 modifica sensiblement l'escut tot suprimint-ne els elements provinents de les armories beilicals \xe2\x80\x93les llances i les banderoles\xe2\x80\x93 i invertint l'empla\xc3\xa7ament del lle\xc3\xb3 i la balan\xc3\xa7a, que passen a figurar respectivament a la sinistra i a la destra; el lle\xc3\xb3 deixa de ser contornat i mira cap a la destra. Els diversos campers passen a ser tots d'or, si b\xc3\xa9 les balances i el lle\xc3\xb3 continuen tenint els mateixos esmalts; s'especifica, a m\xc3\xa9s, que el vaixell \xc2\xabt\xc3\xa9 el buc bistre, les veles d'argent i els pavellons flotants vermells, navegant en un mar d'atzur\xc2\xbb. Finalment, la cinta amb el lema nacional \xe2\x80\x93\xc2\xabd'or, amb la inscripci\xc3\xb3 en negre\xc2\xbb\xe2\x80\x93 apareix col\xc2\xb7locada sobre l'escut, a la part central. _NEWLINE_Els termes her\xc3\xa0ldics usats en el redactat de la llei (com ara destra i sinistra, \xc3\xa9s a dir, l'esquerra i la dreta, respectivament, segons el qui mira l'escut) no es corresponen amb el dibuix que s'hi ofereix a continuaci\xc3\xb3.\n_START_SECTION_\nEscut de 1989\n_START_PARAGRAPH_\nSegurament per evitar aquesta contradicci\xc3\xb3 entre el que deia el blasonament oficial i l'escut que s'usava des del 1963, el 2 de setembre de 1989 es modifica la descripci\xc3\xb3, i on deia destra (\xc3\xa9s a dir, l'esquerra per al qui mira l'escut) ara diu dreta, i on deia sinistra ara diu esquerra. La resta del blasonament \xc3\xa9s el mateix que el del 1963."